Sèvis Sante Baze nan Lekòl (School-Based Health Services, SBHS): 
Kesyon yo Poze Souvan pou Paran ak Responsab Swen yo
Kisa Pwogram Sèvis Sante Baze nan Lekòl (SBHS) la ye?
Sèvis Sante Baze nan Lekòl (SBHS) la se yon pwogram ki gen sipò nan nivo federal ak Eta a ki pèmèt distri lekòl yo resevwa yon ranbousman pasyèl Medicaid pou sèten sèvis anrapò ak sante yo bay elèv ki enskri nan Medicaid nan lekòl la. Objektif SBHS la se pou fasilite aksè elèv yo ak sèvis sante ak sèvis asosye yo bezwen epi ede distri lekòl yo chèche ranbousman pou sèvis ki bay yo.
Ki kalite sèvis ki ge gendwa kalifye pou ranbousman Medicaid?
Medicaid gendwa ranbouse distri a pou sèten sèvis ki gen nesesite medikal , sèvis anrapò ak sante, ki bay nan lekòl, sa gen ladan l san limitasyon sèvis sante konpòtmantal ak konsèy, sèvis swen enfimye, terapi lapawòl ak langaj, ègoterapi, fizyoterapi, evalyasyon ak kontwòl, ak sèvis teknoloji asistans ki asosye ak resepsyon sèvis yo. 
Se pa tout sèvis ki ranbouse, epi se sèlman sèvis ki satisfè egzijans Medicaid yo epi yo bay elèv ki kalifye pou Medicaid yo ki gendwa konsidere pou ranbousman.
Kisa yon Plan Swen Medikal ye?
Yon Plan Swen Medikal se yon dokiman yon founisè swen sante presi prepare ki dekri sèvis yon elèv bezwen epi ki otorize lekòl la bay sèvis yo. Pou kèk sèvis, dokiman sa a gendwa fè pati dosye faktirasyon lekòl la. Si sa aplikab pou sèvis timoun ou an, yo gendwa kominike li bay Medicaid pou rezon faktirasyon oswa odit. Se sèlman enfòmasyon minimòm nesesè yo ki kominike, epi sèlman bay pati otorize yo.
Èske sa aplike sèlman pou elèv ki gen IEP?
Non. Ranbousman Medicaid la gendwa aplike pou elèv ki kalifye pou Medicaid ki gen Pwogram Edikasyon Endividyalize (Individualized Education Programs, IEP) ak elèv ki kalifye pou Medicaid nan edikasyon jeneral ki resevwa sèten sèvis sante oswa konpòtmantal ki kalifye. 
Èske gen yon frè pou mwen oswa fanmi m peye?
Non. Konsantman w pèmèt distri a jwenn ranbousman Medicaid pou sèvis ki kalifye yo. Sa p ap lakòz okenn frè ki sot nan pòch fanmi w, ni sa p ap gen enpak sou kouvèti oswa avantaj Medicaid timoun ou an.
Èske sa ap afekte edikasyon oswa sèvis timoun mwen an?
Non. Timoun ou an ap kontinye resevwa tout sèvis ki nesesè yo san okenn frè pou ou peye, kit wi ou non ou bay konsantman w.
Èske sa ap afekte avantaj Medicaid timoun mwen an?
Non. Faktirasyon Medicaid ki baze nan lekòl pa redui avantajMedicaid ki disponib pou timoun ou an, li pa afekte kalifikasyon pou Medicaid, epi li pa gen enpak sou sèvis timoun ou an resevwa andeyò lekòl la.
Kisa y ap mande pou m bay konsantman pou li a?
Si w bay konsantman w, ou pèmèt distri lekòl la verifye si timoun ou an kalifye pou Medicaid, mande ranbousman nan men Medicaid pou sèvis kalifye yo bay nan lekòl la, epi kominike enfòmasyon limite ki nesesè pou rezon ranbousman ak odit. Se sèlman enfòmasyon minimòm nesesè yo ki kominike.
Ki enfòmasyon yo gendwa kominike?
Sa ka gen ladan l non, dat nesans, ak adrès timoun ou an; nimewo idantifikasyon Medicaid la; enfòmasyon sou sèvis ki bay yo (kalite, dat, ak dire); ak dosye enpòtan yo tankou IEP yo (si sa aplikab), plan swen medikal, evalyasyon, oswa rejis sèvis yo.
Èske m oblije bay konsantman?
Non. Bay konsantman an se volontè.
Kisa k ap pase si m chwazi pou m pa bay konsantman m?
Anyen pa chanje pou timoun ou an. L ap kontinye resevwa tout sèvis ki nesesè yo san okenn frè pou ou. Sepandan, distri lekòl timoun ou an p ap kapab mande ranbousman nan men Medicaid pou sèvis ki bay yo. 
Èske mwen kapab chanje lide pita?
Wi. Ou gendwa enfòme distri a alekri nenpòt lè pou w retire konsantman w. Yon fwa li retire, yo p ap kominike okenn nouvo enfòmasyon apre dat sa a.
Kijan sa ede distri lekòl la?
Ranbousman Medicaid ede distri a konpanse frè pou bay sèvis enpòtan pou elèv yo, kenbe epi elaji aksè ak sipò sante ak konpòtmantal, epi redui depandans sou sous finansman lokal yo.
Ki lwa ki pèmèt lekòl yo voye bòdwo bay Medicaid pou sèvis nan lekòl yo?
Plizyè lwa federal ak lwa Eta pèmèt distri lekòl yo mande ranbousman Medicaid pou sèten sèvis anrapò ak sante yo bay elèv yo:
· Lwa federal sou Medicaid (Tit XIX nan Lwa sou Sekirite Sosyal la) pèmèt Medicaid peye pou sèvis sante ki kouvri yo bay timoun ki kalifye yo, sa gen ladan l sèvis yo bay nan lekòl yo. https://www.medicaid.gov/federal-policy-guidance/downloads/smd-medicaid-payment-for-services-provided-without-charge-free-care.pdf
· An 2014, Sant pou Sèvis Medicare ak Medicaid (CMS) klarifye lekòl yo gendwa voye bòdwo bay Medicaid pou sèvis ki kouvri yo bay elèv ki nan edikasyon espesyal oswa elèv ki enskri nan Medicaid nan edikasyon jeneral. 
· Lwa federal sou edikasyon (IDEA – 34 CFR §300.154) egzije pou distri lekòl yo jwenn konsantman paran yo anvan yo jwenn aksè ak avantaj Medicaid yon elèv epi li asire elèv ki gen IEP yo resevwa tout sèvis ki nesesè yo gratis, kèlkeswa konsantman an. 
· Nan New Jersey, PL 2023, c.108 egzije pou distri lekòl yo soumèt demann ranbousman nan Medicaid pou sèten sèvis sante konpòtmantal ki kouvri yo bay elèv ki kalifye pou Medicaid, sa gen ladan l elèv ki nan pwogram edikasyon jeneral. 
Ansanm, lwa sa yo pèmèt e, nan kèk ka, egzije pou distri lekòl yo chèche ranbousman Medicaid tout pandan y ap pwoteje fanmi yo lè yo asire pa gen okenn frè pou yo peye epi patisipasyon an fèt volontèman.
Kiyès mwen kapab kontakte si m gen kesyon?
Si w gen kesyon, tanpri kontakte [Insert appropriate district contact].
